Star Wars

To Star Wars (γνωστό στην Ελλάδα και ως Ο Πόλεμος των Άστρων) είναι αμερικανικό franchise επικής διαστημικής όπερας, που επικεντρώνεται σε μια σειρά ταινιών που δημιουργήθηκε από τον Τζορτζ Λούκας. Η πρώτη ταινία με τον ομώνυμο τίτλο προβλήθηκε στις 25 Μαΐου του 1977 και έκτοτε δημιούργησε ένα φαινόμενο ποπ κουλτούρας, το οποίο γέννησε και άλλες ταινίες και μια εκτενή λίστα από βιβλία, κόμικς, βιντεοπαιχνίδια, τηλεοπτικές σειρές, παιχνίδια, φιγούρες και άλλα προϊόντα, που αποτελούν το σύμπαν του Star Wars. Το 2020, η συνολική του αξία εκτιμήθηκε στα 70 δισεκατομμύρια δολάρια, και είναι επί του παρόντος το πέμπτο επικερδέστερο franchise πολυμέσων στην ιστορία.

Ιστορία

Οι ταινίες εξελίσσονται από το 32 ΠΜΓ (Πριν τη Μάχη του Γιάβιν) μέχρι το 35 ΜΜΓ (Μετα τη Μάχη του Γιάβιν), όπου εξιστορείται πρωτίστως η ζωή του Άνακιν Σκαϊγουώκερ και το πώς από Τζεντάι μετατρέπεται σε Σιθ με το όνομα Νταρθ Βέιντερ, αλλά τελικά εξιλεώνεται σώζοντας τον γιο του, Λουκ Σκαϊγουώκερ, από τον Νταρθ Σίντιους. Τριάντα χρόνια μετά τον θάνατο του Νταρθ Βέιντερ μια νεαρή ρακοσυλλέκτρια, η Ρέι, ανακαλύπτει ότι είναι ευαίσθητη στη Δύναμη και αναπτύσσει έναν ιδιαίτερο δεσμό με τον εγγονό του Άνακιν, Μπεν Σόλο, ο όποιος ακολουθώντας λανθασμένα τα χνάρια του παππού του έχει παρασυρθεί στη σκοτεινή πλευρά και έχει πάρει το όνομα Κάιλο Ρεν.

Υπόβαθρο 

Το Star Wars είναι διαστημική όπερα. Δεν μπορεί να χαρακτηριστεί ως επιστημονική φαντασία, καθώς επικεντρώνεται περισσότερο σε ρομαντικά στοιχεία και δραματικές επικές μάχες. Επίσης υπάρχει αρκετά το μυστικιστικό στοιχείο με τη Δύναμη που "μαγικά" δίνει δυνάμεις στους Τζεντάι. Ο Λούκας έχει συνδυάσει φουτουριστικά στοιχεία επιστημονικής φαντασίας και παλιά τεχνολογία (ρετροφουτουρισμός). Σε κάθε ταινία αναγράφεται η πρόταση "A long time ago, in a Galaxy far, far away..." (ελληνικά: Πολύ παλιά, σε ένα Γαλαξία πολύ, πολύ μακριά).

Ο Τζορτζ Λούκας έχει δηλώσει ότι το Star Wars είναι μια ταινία που συνοδεύει τη μουσική, όχι το αντίστροφο. Η μουσική όλων των ταινιών έχει γραφτεί από τον συνθέτη Τζον Γουίλιαμς και πολλά θέματα που έχουν παιχτεί στις ταινίες αποτελούν πλέον μονόλιθους κινηματογραφικών θεμάτων, άμεσα αναγνωρίσιμα και συνδεδεμένα με συγκεκριμένους χαρακτήρες της ταινίας. Κινούνται ως επί το πλείστον σε μοτίβα όμοια αυτών της όπερας του Ρίχαρντ Βάγκνερ τα οποία συνδέονται μεταξύ τους πολύ συχνά. Μια μετατροπή του κλασσικού θέματος της πρώτης ταινίας που κυκλοφόρησε αποτελεί το κεντρικό θέμα σε κάθε ταινία.

Από τα πιο χαρακτηριστικά στοιχεία στο σύμπαν του Star Wars είναι η Δύναμη. Αυτή δίνει στους Τζεντάι διάφορες δυνάμεις, από τηλεπάθεια και τηλεκίνηση μέχρι ψυχομέτρηση, υπεράνθρωπη φυσική κατάσταση και τη δυνατότητα πρόβλεψης του μέλλοντος. Περιγράφεται από τον Γιόντα ως ένα πεδίο που δίνει ζωή και είναι παντού. Ο μεγαλύτερος φόβος ενός Τζεντάι είναι να παρασυρθεί από τη σκοτεινή πλευρά της Δύναμης, η οποία αναδύεται μέσω των αρνητικών συναισθημάτων, δηλαδή φόβος, μίσος, οργή. Ανάλογα με το ποια πλευρά της Δύναμης χρησιμοποιεί κάποιος, έχει και τις ανάλογες δυνάμεις. Δίνεται η εντύπωση ότι η σκοτεινή πλευρά είναι ευκολότερη, αλλά δεν είναι πιο δυνατή και αυτό είναι θέμα διαμάχης μεταξύ Τζεντάι και Σιθ.

Χαρακτήρες 

Οι κύριοι χαρακτήρες που εμφανίζονται στις ταινίες είναι οι εξής:

Ταινίες 
Αρχικά, ο Λούκας είχε γράψει ένα σενάριο το οποίο σκεφτόταν να υλοποιήσει σε εννέα ταινίες, τελικά όμως κατάφερε να φτιάξει έξι. Είχε δηλώσει μάλιστα ότι δεν πρόκειται να βγει καινούρια ταινία Star Wars. Το 1977, με περιορισμένο προϋπολογισμό, αποφάσισε από τις εννέα ταινίες να ξεκινήσει με το κομμάτι του σεναρίου που περιγράφεται στην ταινία Ο Πόλεμος των Άστρων. Δημιούργησε έπειτα τη συνέχεια Η Αυτοκρατορία Αντεπιτίθεται το 1980 και τελείωσε την πρώτη τριλογία το 1983 με την ταινία Η Επιστροφή των Τζεντάι. Έκτοτε δημιουργήθηκε και η παράδοση ότι κάθε ταινία απείχε από την επόμενη σε κυκλοφορία τρία χρόνια.

Αφού ολοκληρώθηκε στην ουσία το δεύτερο μέρος της ιστορίας, το 1999 ο Λούκας σκηνοθέτησε την ταινία Η Αόρατη Απειλή, η οποία σηματοδότησε μια νέα τριλογία, που περιγράφει τα γεγονότα πριν την πρώτη ταινία. Έτσι, η νέα επίσημη ονομασία των παλιών ταινιών άλλαξε σε Επεισόδιο 4, 5 και 6, αντίστοιχα. Ακολουθώντας την παράδοση των τριών χρόνων ανά ταινία, ο Λούκας σκηνοθέτησε την ταινία Η Επίθεση των Κλώνων το 2002 και την ταινία Η Εκδίκηση των Σιθ το 2005.

Τον Αύγουστο του 2008, κυκλοφόρησε στους κινηματογράφους η πρώτη ταινία κινουμένων σχεδίων της σειράς, ονόματι Star Wars: Ο Πόλεμος των Κλώνων και χρονικά διαδραματίζεται μεταξύ του δευτέρου και του τρίτου επεισοδίου. Η ταινία αυτή αποτελεί εισαγωγή στην ομότιτλη τηλεοπτική σειρά Star Wars: Ο Πόλεμος των Κλώνων, η οποία επίσης έκανε πρεμιέρα την ίδια χρονιά.
 
Τον Οκτώβριο του 2012, η εταιρία The Walt Disney Company συμφώνησε στην αγορά της Lucasfilm και ανακοίνωσε πως θα κυκλοφορήσει νέα τριλογία, ξεκινώντας με το Star Wars: Η Δύναμη Ξυπνάει το 2015. Η αντιπρόεδρος της Lucasfilm, Κάθλιν Κένεντι έγινε πρόεδρος της εταιρείας και δούλεψε ως παραγωγός των επόμενων ταινιών, με τον Τζορτζ Λούκας να λειτουργεί ως σύμβουλος. Το σενάριο για το Star Wars: Η Δύναμη Ξυπνάει έγραψε ο Μάικλ Αρντ με τους Τζέι Τζέι Έιμπραμς και Λόρενς Κάσνταν, ενώ σκηνοθέτης της ταινίας ήταν ο Τζέι Τζέι Έιμπραμς. Το σενάριο και τη σκηνοθεσία για το Star Wars: Οι Τελευταίοι Τζεντάι ανέλαβε ο Ράιαν Τζόνσον. Το σενάριο για το Star Wars: Skywalker Η Άνοδος ανέλαβαν οι Κρις Τέριο και Τζέι Τζέι Έιμπραμς, όπου ο τελευταίος σκηνοθέτησε και την ταινία.

The Skywalker saga

Ταινίες ανθολογίας 
Οι ταινίες ανθολογίας είναι αυτοτελείς ταινίες Star Wars που παράγει η Lucasfilm. Στις 10 Δεκεμβρίου του 2016 προβλήθηκε η ταινία Rogue One: A Star Wars Story. Το Rogue One χρονικά τοποθετείται μεταξύ του Η Εκδίκηση των Σιθ και του Μια Νέα Ελπίδα. Η ταινία Solo: A Star Wars Story κυκλοφόρησε στις 25 Μαΐου του 2018 και τοποθετείται και αυτή χρονικά μεταξύ των ταινιών Η Εκδίκηση των Σιθ και Μια Νέα Ελπίδα. Περισσότερες ταινίες ανθολογίας θα κυκλοφορήσουν, ακολουθώντας μία παύση μετά την ταινία του 2019 Skywalker Η Άνοδος.

Τηλεόραση

Τηλεοπτικές σειρές

Πέρα από τις κινηματογραφικές ταινίες έχουν γίνει και κάποιες τηλεοπτικές σειρές κινουμένων σχεδίων. Σε όλες αυτές, εμφανίζονται χαρακτήρες από τις κινηματογραφικές ταινίες. Μερικές από αυτές τις σειρές είναι οι Star Wars: Πόλεμος των Κλώνων (2003-2005), Star Wars: Ο Πόλεμος των Κλώνων (2008-2020), Star Wars Rebels (2014-2018) και Star Wars Resistance (2018-2020). Οι τηλεοπτικές σειρές και όλα τα υπόλοιπα μέσα που παράχθηκαν πριν τις 25 Απριλίου του 2014, με εξαίρεση τις κινηματογραφικές ταινίες και τη σειρά Star Wars: Ο Πόλεμος των Κλώνων, έπαψαν να αποτελούν μέρος του κανόνα μετά την απόκτηση της Lucasfilm από την εταιρία The Walt Disney Company το 2012. Εκτός από τις σειρές κινουμένων σχεδίων ξεκίνησαν να κυκλοφορούν και σειρές ζωντανής δράσης στη streaming υπηρεσία Disney+ με πρώτη τη σειρά The Mandalorian (2019-). Ακολουθούν οι σειρές ζωντανής δράσης The Book of Boba Fett (2021), Obi-Wan Kenobi (2022), Andor (2022-), Ahsoka (2023), Skeleton Crew (2023), The Acolyte και Lando όπως και οι σειρές κινουμένων σχεδίων Star Wars: The Bad Batch (2021) και Star Wars: Visions (2021).

Παραπομπές

Εξωτερικοί σύνδεσμοι 

 Επίσημη ιστοσελίδα
 The Force, ιστοσελίδα πληροφοριών και νέων

Star Wars
Σειρές ταινιών
Επικές ταινίες
Ταινίες παραγωγής Lucasfilm